Nithyananda
**Nithyananda** (alkuperäiseltä nimeltään **A. Rajasekaran**; s. 1977) on intialainen hinduaskeetikko ja uskonnollisen Nithyananda Dhyanapeetam -järjestön perustaja. Järjestö omistaa useita temppeleitä ja ashrameita sekä tarjoaa jooga- ja meditaatiokoulutusta. 2010-luvulla hänen toiminnastaan on noussut useita kohuja ja rikostutkintoja. Vuonna 2019 hänet etsintäkuulutettiin, kun hänen väitettiin siepanneen kaksi tyttöä ashramiinsa. Gujaratin osavaltion poliisin mukaan Nithyananda pakeni maasta kohun alettua.

Elämän varhaisvaiheet
---------------------

A. Rajasekaran syntyi Tiruvannamalain kaupungissa Tamil Nadussa isänsä Arunachalamin ja äitinsä Lokanayakin toisena poikana. Hänen vanhempansa työskentelivät omistamassaan pienessä ravintolassa. Käytyään koulunsa syntymäkaupungissaan hän siirtyi opiskelemaan Gudiyathamiin, kunnes hän keskeytti opintonsa puolivälissä kuultuaan astrologilta tai hindulaiselta swamilta, että hänellä on hengellisiä lahjoja.

Hengellinen ura ja kohut
------------------------

Rajasekaran siirtyi Chennaissa sijaitsevaan hindulaiseen luostariin, mutta kyllästyttyään odottelemaan initiaatiota hän lähti kiertämään Pohjois-Intian ashrameita. 1990-luvun lopulla tai 2000-luvun ensimmäisen vuosikymmenen alussa hän palasi Tamil Naduun ja käytti itsestään nimeä Nithyananda. Hän tapasi kirjailijana ja poliitikkona tunnetun Valampuri Johnin, joka sai hänen nimiinsä kolumnin tamilin kielisessä Kumudham-sanomalehdessä. Haamukirjailijan kirjoittama, ja Nithyanandan nimiin asettama, kirjoitus toi hänelle julkisuutta vuosina 2003–2005. Sen seurauksena Nithyananda sai perustettua 15 ashramia Tamil Naduun.

Nithyananda sai vuonna 2010 negatiivista julkisuutta, kun häntä ja näyttelijä Ranjithaa esittävä seksivideo päätyi useiden tamilin kielisten televisiokanavien levitykseen. Nithyananda ja Ranjitha kiistivät olevansa videolla ja väittivät sitä väärennökseksi. Bangaloren rikostekninen laboratorio tutki videota varmistaen sen aitouden. Vuotta myöhemmin Nithyananda myönsi, että hän harrasti suostumuksellista seksiä oppilaidensa kanssa. Tutkinnan aikana hän oli väittänyt muun muassa, että hän ei pysty kiihottumaan seksuaalisesti, koska ei ole mies eikä nainen ja hänellä oli itsensä mukaan erektiohäiriö. Vuonna 2013 hindujärjestö Mahanirvani Akhara myönsi Nithyanandalle kunnioittavan *Mahamandaleshwar*-tittelin. Järjestön mukaan Nithyanandaan kohdistuvat syytteet olivat hänen henkilökohtainen asiansa ja jokaisella on mahdollisuus parantaa tapansa.

Nithyananda tunnetaan useista yliluonnollisista väitteistä ja ihmeistä. Hän on muun muassa väittänyt voivansa saada eläimet puhumaan tamilia ja sanskritia. Hän on myös väittänyt tulevansa avaamaan jokaisen ihmisen kolmannen silmän vuonna 2021, minkä jälkeen ihmiset voivat nähdä seinien läpi.

Gujaratin poliisin mukaan Nithyananda pakeni Intiasta vuonna 2019, kun poliisi alkoi tutkimaan hänen osuuttaan kahden oppilaansa sieppauksessa. Häntä syytetään myös lasten käyttämisestä rahankerääjinä ja Karnatakassa tapahtuneesta raiskauksesta. Paennut Nithyananda väitti videolla luovansa hinduvaltion nimeltä Kailaasa Ecuadorilta ostamalleen saarelle. Ecuadorin lähetystö kiisti väitteen ilmoittamalla, että he eivät ole myöntäneet turvapaikkaa Nithyanandalle eivätkä myyneet hänelle mitään. Hänen olinpaikakseen on arveltu Haitia tai Mauritiusta. Hän myös antoi lausunnon, jonka mukaan yksikään oikeusistuin ei pääse syyttämään häntä, sillä hän on itse Shiva.

Lähteet
-------

1. 1 2 3  Govardan, D.: Nithyananda: Making cows ‘talk’, industrialists open wallets and gopikas dance to his tune *Times of India*.  24.11.2019. Viitattu 11.6.2020.
2. ↑  Raghunath, R.: All you want to know about Nithyananda *The Hindu*.  22.11.2019. Viitattu 11.6.2020.
3. ↑  Nithyananda may have forged birth documents *Deccan Herald*.  24.3.2018. Viitattu 11.6.2020.
4. ↑  Sex video and the Swami: Nithyananda and Ranjitha in 2010 tape, confirms forensic department *India Today*.  22.11.2017. Viitattu 11.6.2020.
5. ↑  Gowhar, Imran: 'Not impotent, had sex with several women' *Mid Day*.  10.3.2011. Viitattu 11.6.2020.
6. ↑  Nithyananda conferred 'Mahamandaleshwar' title *Rediff*.  14.2.2013. Viitattu 11.06.2020.
7. ↑  Hariharan, Revathi: Cows Will Talk In Tamil, Sanskrit, Self-Styled Godman's Bizarre Claim *NDTV*.  20.9.2018. Viitattu 11.6.2020.
8. ↑  Swami Nithyananda will find you and open your third eye in 2021 *India Today*.  1.11.2018. Viitattu 11.6.2020.
9. ↑  Nithyananda has fled India: Gujarat Police *The Hindu*.  21.11.2019. Viitattu 11.6.2020.
10. ↑  No island sold to Nithyananda, he might have gone to Haiti, says Ecuador *Indian Express*.  6.12.2019. Viitattu 11.6.2020.
11. ↑  Pandey, Tanushree: Where is Nithyananda? Not on our land, says Ecuador; Mauritius new speculated refuge *India Today*.  6.12.2019. Viitattu 11.6.2020.
12. ↑  No Stupid Court Can Prosecute Me, I’m Param Shiva, Says Rape Accused Nithyananda in Viral Video *News18*.  9.12.2019. Viitattu 11.6.2020.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Yhdysvallat
* Tšekki

 |

 |